ROZHODNUTIE KOMISIE
z 24. októbra 2006,
ktorým sa povoľuje uviesť na trh „repkový olej s vysokým obsahom nezmydliteľného podielu“ ako novú zložku potravín v zmysle nariadenia Európskeho parlamentu a Rady (ES) č. 258/97
[oznámené pod číslom K(2006) 4975]
(Iba francúzsky text je autentický)
(2006/722/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 258/97 z 27. januára 1997 o nových potravinách a nových prídavných látkach (1), a najmä na jeho článok 7,
keďže:
(1)
Spoločnosť Laboratoires Pharmascience (teraz Laboratoires Expanscience) požiadala 24. októbra 2001 príslušné francúzske úrady o povolenie uviesť na trh „repkový olej s vysokým obsahom nezmydliteľného podielu“ ako novú zložku potravín.
(2)
Príslušné francúzske orgány postúpili 8. januára 2002 svoju úvodnú hodnotiacu správu Komisii. V závere správy sa uvádza, že „repkový olej s vysokým obsahom nezmydliteľného podielu“, navrhnutý ako zložka potravín, by pri dennom príjme v rozsahu 1,5 g za deň mohol doplniť príjem vitamínu E. V závere sa takisto uvádza, že hladiny fytosterolu neboli dostatočné na zníženie cholesterolémie.
(3)
Komisia postúpila túto úvodnú hodnotiacu správu všetkým členským štátom 18. februára 2002.
(4)
V rámci 60-dňovej lehoty ustanovenej v článku 6 ods. 4 nariadenia (ES) č. 258/97 boli v súlade s príslušným ustanovením vznesené odôvodnené námietky proti uvedeniu výrobku na trh.
(5)
Preto sa 30. januára 2004 táto záležitosť prerokovala s Európskym úradom pre bezpečnosť potravín (EÚBP).
(6)
Na žiadosť Komisie prijal EÚBP 6. decembra 2005„Stanovisko Vedeckej pracovnej skupiny pre dietetické výrobky, výživu a alergie týkajúce sa, repkového oleja s vysokým obsahom nezmydliteľného podielu‘ ako novej zložky potravín“.
(7)
V závere tohto stanoviska sa uvádza, že navrhované použitie „repkového oleja s vysokým obsahom nezmydliteľného podielu“ v dávke 1,5 g za deň je bezpečné.
(8)
Zo stanoviska vyplýva, že ak sa „repkový olej s vysokým obsahom nezmydliteľného podielu“ používa v navrhovanom množstve 1,5 g za deň, ako je to navrhnuté, je bezpečným zdrojom vitamínu E. Na označovanie a prezentáciu sa uplatňuje smernica Európskeho parlamentu a Rady 2002/46/ES z 10. júna 2002 o aproximácii právnych predpisov členských štátov týkajúcich sa potravinových doplnkov (2).
(9)
Na základe vedeckého hodnotenia „repkový olej s vysokým obsahom nezmydliteľného podielu“ spĺňa kritériá ustanovené v článku 3 ods. 1 nariadenia (ES) č. 258/97.
(10)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
„Repkový olej s vysokým obsahom nezmydliteľného podielu“, ako sa uvádza v prílohe, sa môže uviesť na trh ako nová zložka potravín na účely použitia v potravinových doplnkoch.
Článok 2
Maximálne množstvo „repkového oleja s vysokým obsahom nezmydliteľného podielu“ prítomného v dávke odporúčanej výrobcom na dennú spotrebu predstavuje 1,5 g.
Článok 3
Označenie tejto novej zložky potravín je „extrakt z repkového oleja“.
Článok 4
Toto rozhodnutie je určené spoločnosti Laboratoires Expanscience, Siège Social, 10, Avenue de l’Arche, F-92419 Courbevoie Cedex.
V Bruseli 24. októbra 2006